אין תמונה חופשיתאין תמונה חופשית
**ויקטור מדינה** (נולד ב-22 במרץ 1939) הוא כלכלן ישראלי, כיהן כמנכ"ל משרד האוצר, מנכ"ל בנק מזרחי, יו"ר כי"ל ומנהל המחלקה המוניטרית בבנק ישראל.

ביוגרפיה
--------

מדינה נולד באלכסנדריה שבמצרים, למד בבית הספר הצרפתי בעיר. ב-1957 עלה לישראל עם הוריו ושלוש אחיותיו, נקלט בקיבוץ גניגר ועבד כפועל בניין. שירת בצה"ל בחיל התותחנים. סיים תואר ראשון בכלכלה ובמדע המדינה באוניברסיטה העברית בירושלים. ב-1972 סיים תואר שני בכלכלה מהאוניברסיטה העברית. 

במקביל ללימודי תואר ראשון עבד כפקיד בבנק לאומי. ב-1967 החל את עבודתו בבנק ישראל במחלקת המחקר והתקדם עד לסגן מנהל המחלקה, ב-1979 מונה למשנה למנהל מחלקת מטבע חוץ. ב-1982 מונה למנהל המחלקה המוניטרית שהוקמה בבנק במסגרת מימוש התוכנית לארגונו מחדש. במהלך כהונתו הכניס לשימוש כלים חדשים ששימשו את בנק ישראל למימוש המדיניות המוניטרית, בהן הנפקת מלווה קצר מועד והקצאת הלוואות לבנקים המסחריים. ב-1986 מונה לחבר הנהלה בכיר בבנק וקיבל אחריות גם על מחלקת האשראי ומחלקת מטבע חוץ. ב-1987 פרש מהבנק לאור "חילוקי דעות מקצועיים" עם הנגיד מיכאל ברונו. בהמשך השנה מונה על ידי שר האוצר משה ניסים למנכ"ל משרד האוצר וכיהן בתפקיד במשך כשנתיים. הוא התפטר מספר חודשים לאחר כניסתו של שמעון פרס לתפקיד שר האוצר. לאחר פרישתו מונה למנהל חברת בת של הבנק הבינלאומי אך התפטר לאחר מספר שבועות. 

בשנת 1990 מונה על ידי משה ניסים, שר התעשייה והמסחר, ליו"ר דירקטוריון כימיקלים לישראל וכיהן בתפקיד במשך כחמש שנים, במהלכן עברה החברה הפרטה. במאי 1995 מונה ליו"ר בנק מזרחי ובאוגוסט 1995 מונה למנכ"ל הבנק, הוא כיהן בתפקיד עד מאי 2004, במהלך כהונתו הוביל מדיניות שמרנית שהביאה להגדלה משמעותית ברווחיות ובתשואה על ההון של הבנק. סביב פרישתו התנהל דיון ציבורי באשר למענק פרישה שאושר לו בסך של 13.5 מיליון ש"ח, מבלי שדווח על כך בדו"חות הבנק, עד התערבות המפקח על הבנקים והרשות לניירות ערך. בספטמבר 2006 מונה לדירקטור בחברת כימיקלים בישראל ומכהן גם כדירקטור בחברות הבת רותם אמפרט נגב וכיל דשנים. במהלך 2007 כיהן כדירקטור חיצוני במגדל אחזקות ביטוח ופיננסים.

ביולי 2009 מונה לחבר בוועדה המייעצת למועצה הלאומית לכלכלה. באוגוסט 2009 מונה ליו"ר מגדל שוקי הון, הוא כיהן בתפקיד עד התפטרותו במאי 2011. 

היה מועמד לנגיד בנק ישראל.

קישורים חיצוניים
----------------

* ‫בנק המזרחי: מדינה על המשמר, באתר ynet‬
* ‫עירן פאר, רנן נצר, ‏"זה לא פסול לנקוט מדיניות תגמול אגרסיבית כלפי מנהלים", באתר גלובס, 1 במאי 2011‬
* ‫דפנה צוקר, ‏"אינני שופט את אופיו של איש, לא אשפוט גם את אופיי שלי", באתר גלובס, 28 במרץ 2001‬

הערות שוליים
------------

1. ↑  מוסמכים ודוקטורים של האוניברסיטה בירושלים, דבר, 19 ביוני 1972
2. ↑  ניסן לויתן, חיים ברקאי, **בנק ישראל: חמישים שנות חתירה לשליטה מוניטרית, כרך 2**, 2004, עמ' 187
3. ↑  ‫צמרת "מועדון המיליון" : השכירים המתוגמלים במשק, באתר ynet‬
4. ↑  ‫מענק הפרישה של ויקטור מדינה: 13.5 מיליון שקל, באתר ynet‬
5. ↑  ‫יואב יצחק, ‏היועץ המשפטי של בנק המזרחי: פרי, מדינה ויונס לחצו עלי שאשנה את חוות דעתי, באתר גלובס, 27 בדצמבר 2004‬
6. ↑  לילך ויסמן, ‏ויגודמן והמבורגר בוועדה המייעצת למועצה הלאומית לכלכלה, באתר גלובס, 5 ביולי 2009
7. ↑  יוסי ניסן, ‏רשמית: ויקטור מדינה מונה ליו"ר מגדל שוקי הון, באתר גלובס, 17 באוגוסט 2009

| מנכ"לי משרד האוצר |
| --- |
| 

|  |
| --- |
| דוד הורביץ • אהוד אבריאל • פנחס ספיר • שמחה גולן • יעקב ארנון • אברהם אגמון • ארנון גפני • עמירם סיון • יעקב נאמן • עזרא סדן • עמנואל שרון • ברוך ניסים • עמנואל שרון • ויקטור מדינה • יעקב ליפשיץ • שלום זינגר • אהרון פוגל • דוד ברודט • שמואל סלבין • בן-ציון זילברפרב • אבי בן-בסט • אוהד מראני • יוסי בכר • ירום אריאב • חיים שני • דורון כהן • יעל אנדורן • שי באב"ד • קרן טרנר אייל • רם בלינקוב • שלומי הייזלר |

 |